b'\n_START_ARTICLE_\nFormaldehid\n_START_PARAGRAPH_\nFormaldehid (lat. acidum formicum: mravlja kiselina + aldehid; metanal, HCHO, CH\xe2\x82\x82O) je najjednostavniji aldehid.\n_START_SECTION_\nOsobine\n_START_PARAGRAPH_\nFormaldehid je bezbojan otrovan plin o\xc5\xa1tra mirisa, topljiv u vodi. Relativne gusto\xc4\x87e 0,815 (na -20\xc2\xb0C), tali\xc5\xa1ta -92\xc2\xb0C, te vreli\xc5\xa1ta -21\xc2\xb0C._NEWLINE_Jako nadra\xc5\xbeuje sluzoko\xc5\xbeu (sluznice) i izaziva talo\xc5\xbeenje bjelan\xc4\x8devina. Otrovan je ako se udi\xc5\xa1e i ako se proguta, jer bi moglo do\xc4\x87i do vrlo te\xc5\xa1kih i trajnih o\xc5\xa1te\xc4\x87enja. Kancerogen je. U dodiru s ko\xc5\xbeom mo\xc5\xbee izazvati preosjetljivost._NEWLINE__NEWLINE_Koristi se obavezno u dobro prozra\xc4\x8denim prostorijama i potrebno je nositi svu za\xc5\xa1titnu opremu kad se radi s njim.\n_START_SECTION_\nDobivanje\n_START_PARAGRAPH_\nProizvodi se kataliti\xc4\x8dkom oksidacijom metilnog alkohola (ili etilena; na temperaturi 500\xc2\xb0C, sa srebrom kao katalizatorom) sa zrakom._NEWLINE__NEWLINE_Lako oksidira u mravlju kiselinu, a amonijakalnu otopinu srebrnoga nitrata reducira uz nastanak elementarnoga srebra. Stvara dva polimera: metanal-trimer i polimetanal._NEWLINE_Lako polimerizira stvaraju\xc4\x87i cikli\xc4\x8dki trimer (trioksan) i linearni paraformaldehid.\n_START_SECTION_\nFormaldehid kao produkt ljudskog tijela\n_START_PARAGRAPH_\nOdre\xc4\x91ene koli\xc4\x8dine formaldehida koje se mogu na\xc4\x87i u ljudskom tijelu ne dolaze iz okoline ve\xc4\x87 ga tijelo proizvodi samo. On u tijelu nastaje kao sporedni produkt esencijalnih reakcija u kojima se preko vitamina folata kreiraju DNA i esencijalne aminokiseline unutar tjelesnih stanica.\n_START_SECTION_\nUpotreba\n_START_PARAGRAPH_\nIma antibakterijska svojstva, pa se rabi kao dezinfekcijsko sredstvo (npr. za rasku\xc5\xbeivanje prostorija, primjerice u pogonima za proizvodnju pi\xc4\x87a)._NEWLINE_Upotrebljava se kao antiseptik (lizoform) i dezodorans, za proizvodnju lijekova (npr. za pripravu pastila za dezinfekciju grla i usta), za proizvodnju eksploziva pentrita, u industrijskoj preradi ko\xc5\xbee (za \xc5\xa1tavljenje ko\xc5\xbee), u industriji papira i celuloze, proizvodnji \xc5\xa1tamparskih masa, u tekstilnoj industriji (oplemenjivanje svile, o\xc4\x8dvr\xc5\xa1\xc4\x87ivanje umjetne svile, fiksiranje boja), za proizvodnju sredstava za bijeljenje, u kemijskoj analizi, za pripremu i konzerviranje biolo\xc5\xa1kih i medicinskih preparata (tkiva, \xc4\x8duvanje organa i le\xc5\xa1eva, itd.)._NEWLINE_Koristi se i kao va\xc5\xbena sirovina za proizvodnju bojila i mnogih polimernih materijala (bakelit, galalit, fenolformaldehidni polimeri /formaldehidne smole/, sintetski vosak, aminoplasti i dr.). Poznata umjetna masa na bazi formaldehida i uree komercijalnog je naziva "Polopas".\n_START_SECTION_\nVodena otopina formaldehida (formalin)\n_START_PARAGRAPH_\nFormalin (prema formaldehid) je bezbojna vodena otopina formaldehida s metanolom kao stabilizatorom, obujamnoga udjela od 40% (\xc5\xa1to je najve\xc4\x87a mogu\xc4\x87a koncentracija, mada dolazi u prodaju od 34-36%). Kada se \xc4\x8duva pri temperaturama ni\xc5\xbeima od 25\xc2\xb0C, izdvaja se bijeli pahuljasti polimer metanala - paraformaldehid._NEWLINE_Vodena otopina formaldehida gotovo isklju\xc4\x8divo se sastoji od dihidroksimetana. Dokaz da je reakcija formaldehida s vodom gotovo potpuna jer odsustvo karakteristi\xc4\x8dne karbonilne apsorpcione vrpce u ultraljubi\xc4\x8dastom spektru vodene otopine.'